Sleeptoets: ŉ Vergete juweel?Die Subaru Forester. Foto: Verskaf Die mediumgrootte sportnutsmark is besig om uit sy nate te bars. Daar word baie minder sedanmotors verkoop as die meer gewilde sportnutse. Mens se aandag word weekliks heen en weer getrek na die volgende nuutste, groter, luukser of mooier model. Ek self is skuldig hieraan. Ek het wel onlangs ŉ beurt gehad om weer een van die eerste kompakte sportnutse te ry … die Subaru Forester. Ek praat hier spesifiek van allewielaangedrewe sportnutsvoertuie, nie voorwielaangedrewe kruismodelle nie. Subaru het vanjaar vir Audi verbygesteek as die grootste allewielaandrywing-vervaardiger. Dit sal te danke wees aan die reuse- Amerikaanse mark. Vir ŉ handelsmerk wat in Suid-Afrika nie ŉ groot markaandeel het nie is dit vreemd om te dink hoe groot hulle elders in die wêreld is. Allewielaandrywing is nie in Suid-Afrika ŉ groot vereiste nie, weens ons heerlike sonnige weer en die tekort aan sneeu en ys. Hoekom allewielaandrywing? Twee redes. Hulle het gewoonlik ŉ beter grondvryhoogte – 220 mm op die Forester om presies te wees. Dit is meer as sy direkte mededingers. So indien mens versigtig is sal daar min plekke behalwe ŉ hindernisbaan wees waar jy nie sal kan ry nie. Die ander rede is traksie. Die Subaru Forester. Foto: Verskaf My persoonlike sleepmotor is voorwielaangedrewe en as mens ŉ slegte bultjie vang op modder of nat gras het jy geen hoop nie. Die ander probleem wat ek gevind om met ŉ voorwielaangedrewe voertuig te sleep is dat die voorste bande verskriklik hard moet werk en dus kry mens skrikwekkend min kilometer op ŉ stel bande. Die Forester is heel netjies en sy bougehalte indrukwekkend. Die binneruim is baie meer luuks as wat ek kan onthou van ouer Subaru’s. Die spesifikasievlak is heel indrukwekkend. Daar is ŉ groot sondak, elektriesverstelbare sitplekke, outomatiese ligte en ruitveërs, Bluetooth, klimaat- en spoedbeheer en ŉ lekker Harman Kardon-klankstelsel. Die nuwe sitplekke is uiters gemaklik en mens raak vinnig gemaklik. Ek het so agt jaar terug ŉ Forester gery, en een ding wat ek kan onthou is dat hy swaar was op brandstof. Gelukkig is die 2.5-bokserenjin opgeknap en geniet nou direkte brandstofinspuiting. Dit bied baie beter wringkragsyfers en heel belangrikste, baie beter brandstofverbruik. Die enjin bied 126 kW teen 5 800 r/min en 235 Nm teen 4 100 r/min. Ons het 10,2 ℓ/100 km behaal met die woonwa gehaak vanaf Weesgerus terug Pretoria toe. Ek het die 124 km teen 100 km/h aangedurf en die weer het mooi saamgewerk, daar was ook geen wind om van te praat nie – maar die brandstofverbruiksyfer in ŉ outomatiese, allewielaangedrewe sportnuts is indrukwekkend. Die Subaru Forester. Foto: Verskaf Ek moet weer my hoed eet. Ek het nog altyd gesê ek kan nie sien hoe ŉ palwisseltransmissie (CVT) lekker sal kan sleep nie, maar die realiteit daarvan is dat dit heerlik sleep. Daar is geen ratte nie, so ŉ mens kry die gelykmatigste versnelling denkbaar, en indien jy krag nodig het sit jy net voet in die hoek en die ratkas laat die toere klim tot by die wringkragpiek en hou dit daar. Subaru is ook tans die enigste vervaardiger wat die palwisseltransmissie bemeester het in my opinie. As jy rustig ry versnel hy seepglad teen lae toere. As jy haastig raak is die ratkas geprogrammeer om gewone ratwisselings na te aap. Die Subaru is baie goed geveer. Die ritgehalte is soepel sonder enige wilde bakrol. Die “symmetrical all wheel drive” verseker dat jy altyd goeie traksie het. Ek moet sê, die Forester het my verskriklik beïndruk. Dit is mooi, luuks binne, uiters gemaklik, sterk genoeg, het lekker grondvryhoogte en ŉ wêreldberoemde allewielaandrywingstelsel. As mens kyk na die 2.0-intreemodel is dit die tweede-goedkoopste allewielaangedrewe sportnuts tans beskikbaar in Suid-Afrika. Sjoe… Die reeks lyk só: Die reeks word gedek deur ŉ 5 jaar/ 150 000 km waarborg en 3 jaar/ 75 000 km omvattende instandhoudingsplan. Die kompetisie lyk só: 6 jaar/ 90 000km diensplan 3 jaar/ 90 000km diensplan 5 jaar/ 90 000km diensplan ŉ Mens moet wel in ag neem dat die Suzuki Grand Vitara laestrek het, so dit is ŉ meer bekwame voertuig as die ander in dié klas. Hy is wel nou die oudste tussen die mededingers. Ek het ook net die atmosferiese enjins teen mekaar vergelyk en nie die turbo-petrol- of dieselmodelle ingesluit in die vergelyking nie.